Trpimir Macan

**Trpimir Macan** (Dubrovnik, 20. kolovoza 1935.), hrvatski povjesničar i leksikograf.

## Biografija
Trpimir Macan rodio se u Dubrovniku 1935 godine. Potomak je roda čije ishodište pokoljenjima svoje korjene održava i razvija na Dubcu t.j. prilazu staroj gradskoj jezgri. U Dubrovniku je završio pučku i srednju školu. U Zagrebu je 1953. godine upisao studij povijesti. Godine 1955. osuđen je na jednogodišnju kaznu strogoga zatvora zbog javnoga slavljenja božićnih blagdana. Nakon odsluženja zatvorske kazne Macan nastavlja studij i u Sarajevu je 1959. godine diplomirao s radom *Dubrovački barabanti u XVI. stoljeću*. Radio je u Metkoviću odakle se preselio u Zagreb. Od 1965. godine radi u Leksikografskome zavodu u Zagrebu kao urednik povijesne struke u više enciklopedijskih i leksikonskih izdanja. Povijest je doktorirao 1971. godine na Sveučilištu u Zagrebu obranivši disertaciju *Život i Rad Miha Klaića*. U svome znanstvenome radu proučava povijest Dubrovnika i njegova kraja, neretvanskoga područja te djelovanje hrvatskih političara 19. i 20. stoljeća. Njegovo djelo *Povijest hrvatskog naroda* iz 1971. godine bilo je uništeno, 1972. godine, u represijama nakon sloma hrvatskoga proljeća a 1992. i 1999. godine izašli su 2. i 3. izdanje te knjige. Od 1990. godine glavni je urednik *[[Hrvatski biografski leksikon|Hrvatskoga biografskog leksikona]]* te zbornika Biobibliographica od 2003. godine. U mirovinu je otišao 2006. godine i tom prigodom tematski broj *[[Kolo (časopis)|Kola]]*, časopisa Matice hrvatske, posvećen je njemu u čast.

## Urednik i prireditelj
Uredio je i priredio, *Povijest Hrvata od svršetka XIX stoljeća* Vjekoslava Klaića (1972.) i *Pregled povijesti hrvatskog naroda* Ferde Šišića (1975.), *Moj životopis* Tiasa Mortigjije, *Tomislav Macan. Pisma Vlahu* i druge.

## Djela
* *Povijest hrvatskog naroda*, Školska knjiga, Zagreb, 1971., (2. novo dop. i proš. izd. Matica hrvatska, Zagreb, 1992., 3. izd. Školska knjiga, Zagreb, 1999.)
* *Iz povijesti Donjega Poneretavlja*, Matica hrvatska, Zagreb, 1972., (2. izd. Klek, Zagreb, 1990.)
* *Miho Klaić*, Matica hrvatska, Zagreb, 1980.
* *Susreti s hrvatskom Kliom: povijesne rasprave i članci*, HKD sv. Jeronima (sv. Ćirila i Metoda), Zagreb, 1991.
* *A short history of Croatia*, Most, Zagreb, 1992., (njem. izd. 1992., *Kroatische Geschichte: im Ueberblick*, dan. izd. 1993. *Kort Kroatisk Historie*), (suautori Josip Šentija i Ivo Banac)
* *Hrvatska i svijet u XVIII. i XIX. stoljeću*, Školska knjiga, Zagreb, 1993., (suautor Franko Mirošević) 
* *Povijesni prijepori*, Matica hrvatska ogranak Dubrovnik, Dubrovnik, 1992.
* *Hrvatska povijest: pregled*, Matica hrvatska, Zagreb, 1995., (2. proš. izd. 2004.) (češ. izd. *Dějiny Chorvatů*, ISE-Institut pro středoevropskou kulturu a politiku, Prag, 2000., prijevod Jeronym Březina)
* *Rat i dokolica: dubrovački članci*, Matica hrvatska, Split, 1995.
* *Spremnost 1942-1945*, Matica hrvatska, Zagreb, 1998. 
* *Rt Oštra u povijesti i politici*, Matica hrvatska, Zagreb, 1998.
* *Posljednja opsada Dubrovnika*, Matica hrvatska ogranak Dubrovnik, Dubrovnik, 2001.
* *Hrvatskom prošlosti. Pogledi i osvrti*, HKD sv. Jeronima, Zagreb, 2011.

## Napomene
*"Knjiga se pojavila ujesen 1971. uoči političkih promjena u Hrvatskoj. Prodavala se neko vrijeme i iduće godine, a onda je najednom povučena iz prodaje, i ostatak naklade je uništen u zagrebačkoj tvornici papira."*

## Izvori

## Vanjske veze
* Povijest Hrvatskoga naroda, 2. izd. 1992. 
* Hrvatska znanstvena bibliografija: Trpimir Macan